REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/199-23

9. oktobar 2023. godine

B e o g r a d

ZAPISNIK

ŠESTE SEDNICE ODBORAZA ZDRAVLjE I PORODICU

ODRŽANE 6. OKTOBRA 2023. GODINE

Sednica je počela u 10,00 časova.

 Sednici je predsedavao doc. dr prim. Darko Laketić, predsednik Odbora.

Sednici su prisustvovali članovi Odbora: Jana Mateović, dr Nada Macura, Biljana Ilić Stošić, mr Svetlana Milijić, Marija Todorović, Marija Vojinović, Marija Jevđić, dr Muamer Bačevac, dr Zoran Zečević, Selma Kučević i dr Marko Bogdanović.

Sednici Odbora je prisustvovao zamenik člana Odbora: Srđan Simić (prof. dr Zoran Radojičić), prof. dr Mirka Lukić Šarkanović (prof. dr Vladimir Đukić) i Radmila Vasić (Boško Obradović).

Sednici nisu prisustvovali članovi Odbora dr sci. med. Sanda Rašković Ivić i Đorđo Đorđić, kao ni njihovi zamenici.

Sednici je prisustvovala i narodna poslanica Biljana Đorđević.

 Sednici Odbora prisustvovali su ministarka zdravlja prof. dr Danica Grujičić, prof. dr Marijana Dukić Mijatović, državna sekretarka Ministarstva prosvete, Stana Božović, državna sekretarka Ministarstva za brigu o porodici i demografiju, Jasmina Murić, pomoćnica ministra za brigu o porodici i demografiju, prof. dr Verica Jovanović, direktorka Instituta za javno zdravlje ''Dr Milan Jovanović Batut''i prof. dr Sanja Radojević Škodrić, direktorka Republičkog fonda za zdravstveno osiguranje.

 Sednci su prisustvovali predstavnici Evropskog parlamentarnog foruma za seksualna i reproduktivna prava: Marina Davidasvili, Leonidas Galeridis i Silvija Romeo.

Pre prelaska na utvrđivanje denvog reda, predsednik Odbora je obavestio prisutne da će se zbog tehničkih uslova, rad na sednici odvijati bez upotrebe e-parlamenta.

 Na predlog predsednika Odbora, jednoglasno, usvojen je sledeći dnevni red:

 D n e v n i r e d

 1. HPV imunizacija – prikaz nalaza ''HPV Atlas'' od strane Evropskog parlamentarnog foruma za seksualna i reproduktivna prava.

 **Prva tačka dnevnog reda:** HPV imunizacija – prikaz nalaza ''HPV Atlas'' od strane Evropskog parlamentarnog foruma za seksualna i reproduktivna prava.

Predsednik Odbora, doc. dr prim. Darko Laketić, podsetio je da je Odbor u ranijem sazivu, 14. decembra 2016. godine, održao javno slušanje na temu ''Uloga i značaj HPV imunizacije'', na kojem su pored članova Odbora, narodnih poslanika, učestvovali predstavnici nadležnih ministarstava, zdravstvenih institucija, profesionalnih organizacija, udruženja, kao i tadašnja direktorka Kancelarije Svetske zdravstvene organizacije za Srbiju dr Žofia Pustai i predstavnica UNICEF-a za Srbiju dr Jelena Zajeganović Jakovljević. Odbor je prepoznao značaj proaktivnog i zajedničkog delovanja svih relevantnih činilaca na ranom otkrivanju HPV virusa i prevenciji infekcija prouzrokavanih tipovima humanih papiloma virusa. Ova sednica je prilika da Evropski parlamentarni forum za seksualna i reproduktivna prava (EPF) upozna Odbor sa nalazima publikacije ''HPV Atlas'', koja je prvi put predstavljena 2020. godine i ažurirana 2023. godine, kako bi odražavala najnovija dostignuća na nacionalnom nivou. Potom je dao reč gostima.

Marina Davidasvili, Evropski parlamentarni forum za seksualna i reproduktivna prava, zahvalila se na dobrodošlici i pohvalila političku volju i spremnost Srbije za rad na unapređenju zdravlja svojih građana. U uvodnom delu, navela je da je ''HPV Atlas'' zajednički projekat Evropskog parlamentarnog foruma za seksualna i reproduktivna prava (EPF) i Evropske organizacije za borbu protiv raka, koji okupljaju parlamentarce iz svih 27 država Evropske unije, ali i država koje nisu članice EU i uputila poziv srpskim parlamentarcima da se pridruže ovoj organizaciji za zaštitu seksualnog i reproduktivnog zdravlja i prava najranjivijih na svetu. Navela je da članstvo i rukovodstvo ove organizacije čine 30 višestranačkih poslaničkih grupa širom Evrope, a izvršni odbor 11 poslanika. Uloga parlamentaraca je da utiču na oblik i sadržaj agendi javnog zdravlja u svojim zemljama, da se staraju da se čuje glas pogođenih građana, da predvode razvoj zakonodavstva i politika, da prate sprovođenje i definišu fiskalni i budžetski režim. Zdravstvena statistika pokazuje da svake godine više od 66.000 žena u evropskom regionu ima novodijagnostikovani rak grlića materice, a više od 30.000 žena umre. Ovaj trend, naglasila je, mora da se zaustavi jer postoje tehnički, medicinski i politički alati da se rak grlića materice eliminiše. Atlas politika prevencije HPV-a obuhvata 47 zemalja Evrope i usredsređena je na tri aspekta: primarnu prevenciju kancera povezanih sa vakcinacijom protiv HPV-a; sekundarnu prevenciju kancera povezanih sa HPV-om kroz skrining programe i onlajn informisanje o raku grlića materice i pristupu HPV vakcinaciji. Istakla je značaj pravilnog informisanja građana, posebno jer se danas živi u eri lažnih vesti. Smatra da je država odgovorna da svojim građanima pruži tačne i relevantne informacije. Zatim, ugledna grupa stručnjaka za rak grlića materice i onkologiju uspostavila je 10 kriterijuma i 19 podkriterijuma, čiji je krajni cilj zajednička osnova za politike prevencije raka povezanog sa HPV-om u Evropi., a u Atlasu iz 2023. godine dodato je sedam novih kriterijuma. Naime, uključeno je evidentiranje stopa obuhvata vakcinacije za dečake i devojčice. Opšti trendovi u svetu se ogledaju u podeli između zapada i istoka Evrope u pogledu politike prevencije HPV, koja je očigledna. Države Zapadne Evrope generalno imaju sveobuhvatnije i delotvornije politike u poređenju sa državama na istoku Evrope, mada ni u nekim zapadnim zemljama, kao što su Luksemburg i Španija, situacija nije najbolja. Stoga, delotvornost ove prevencije ne zavisi samo od ekonomske situacije neke zemlje, već generalno najviše od političke volje. Ovi trendovi se u nekim zemljama istočne Evrope poboljšavaju, kao što je to slučaj sa Severnom Makedonijom, Moldavijom, Gruzijom, Slovačkom i Poljskom. Pet najboljih zemalja u 2023. godini, po ključnim nalazima rangiranja, sa preko 90% obuhvata vakcinacije, jesu Danska, Švedska, Finska, UK i Irska. Izuzetno loš obuhvat vakcinisanih, ispod 50 %, imaju Albanija, Turska, Rusija, Ukrajina, Azerbejdžan, Bosna i Hercegovina, dok je Srbija u ovom pogledu na srednjem mestu. Dobro rangirane države u pogledu primarne HPV prevencije su one koje imaju definisane nacionalne politike po pitanju ove vakcinacije, koje su budžetom finansirane, u kojima je nacionalni rutinski program vakcinacije besplatan, gde postoji rodno neutralna vakcinacija i visoka stopa obuhvata za dečake i devojčice. Loše rezultate imaju one države u kojima je to na nivou preporuke, bez finansiranja i gde su ove vakcine nedostupne. U pogledu sekundarne HPV prevencije dobre rezultate imaju one države u kojima postoji organizovan i besplatan skrinig program za odrasle, dostupnost samouzorkovanja, PAPA i HPV testova, dok loše rezulatate imaju one zemlje u kojima je oportunistički program skriniga, uz participaciju ili im nije dostupan, kao ni samouzorkovanje. Države kao što su Danska, Švedska i Finska imaju najbolje politike u pogledu primarne prevencije. Naime, one imaju budžetsko finansiranje HPV vakcinacije, besplatnu rodno neutralnu vakcinaciju, registar HPV vakcina, visoku stopu obuhvata vakcinacije i za devojčice i za dečake, besplatan skrining program za građane, dostupnost samo-uzorkovanja, dostupnost PAPA i HPV testa, imaju državni veb sajt sa odličnim informisanjem o HPVu, skriningu i pristupu vakcinama. Azerbejdžan i Bosna i Hercegovina su zemlje sa najlošijim rezultatima. U ovim zemljama nema preporuka, finansiranja niti pristupa vakcinama, a u pogledu sekundarne prevencije ne postoji skrining ili je oportunistički skrining, nema samo-uzorkovanja niti pouzdanih onlajn informacija po ovom pitanju. Povodom pomenutog, istakla je da je Srbija napravila ogroman korak napred, kao i da ima dva veb sajta preko kojih informiše svoje građane. U pogledu primarne prevencije, Srbija ima preporuke i finansiranje, postoji nacionalni rutinski program, dečaci i devojčice ispunjavaju uslove, mada stope obuhvata vakcinacije nisu dostupne javnosti. U pogledu sekundarne prevencije oportunistički je organizovan skrining, dostupni su samo PAPA test i nema samo-uzorkovanja, dok se onlajn informisanje o raku grlića materice i skriningu može unaprediti. Potom je istakla sledeće: od 48 analiziranih zemalja, 39 zemalja od 2020. godine nudi nacionalni rutinski program vakcinacije; 30 zemalja nudi rodno-neutralnu vakcinaciju; sve zemlje nude programe skrininga, osim Azerbejdžana; 24 zemlje nude programe skrininga za odraslo stanovništvo; 24 zemlje nude i PAPA i HPV test ili samo HPV test; 23 zemlje imaju registar HPV vakcina; 25 zemalja nude državne veb sajtove koji se lako pronalaze sa dobrim ili odličnim informacijama. Istakla je da Evropski plan borbe protiv kancera predviđa da treba vakcinisati 90% devojčica do 2030. godine, da 90% stanovništva treba da ima pristup skriningu do 2025. godine, a 90% stanovništva pristup priznatim nacionalnim sveobuhvatnim centrima za kancer do 2030. godine. Globalna strategija SZO za ubrzanje eliminisanje raka grlića materice, kao problema javnog zdravlja iz 2020. godine, sadrži da 90% devojčica do 2030. godine treba da se vakciniše do svoje 15. godine, da 70% žena ide na skrining (35+45 godina starosti) i da 90% žena primi tretman. Na kraju izlaganja, podvukla je da ogromna većina zemalja treba da učini više kako bi eliminisala smrtne ishode, koji se mogu preduprediti i shodno tome, navela devet ključnih preporuka za države: uključiti HPV vakcinaciju u rutinske rasporede vakcinacije u organizaciji države; uspostaviti rodno neutralnu vakcinaciju uključivanjem dečaka u obuhvat HPV vakcinacije (što takođe služi kao zaštita za devojčice); nuditi besplatno HPV vakcine; obezbediti programe skrininga zasnovane na odrasloj populaciji što je jedini način da se dopre do celokupne populacije i postignu rezultati u spasavanju života žena; osigurati da se skrining nudi besplatno što znatno povećava stope obuhvata vakcinacije i skrininga i učiniti ih javno dostupnim; ponuditi skrining koristeći opcije HPV testiranja i samo-uzorkovanja; obezbediti svojim građanima pouzdane informacije zasnovane na dokazima o HPV skriningu i vakcini i obezbediti bolje prikupljanje podataka za HPV skrining i stopu obuhvata.

Prof. dr Danica Grujičić, ministarka zdravlja, zahvalila se predstavnicima EPF na sjajno urađenoj analizi i izrazila nadu da će Srbija povodom ove teme, uskoro biti među bolje ranigranim zemljama, u tzv. zelenoj zoni. Iznela je da Zakon o zaštiti stanovništva od zaraznih bolesti, u poslednjih godinu dana, u skladu sa Pravilnikom o imunizaciji i načinu zaštite lekovima i Pravilnikom o programu obavezne i preporučene imunizacije stanovništva protiv određenih zaraznih bolesti, definiše sprovođenje preporučene imunizacije protiv oboljenja izazvanih huamnim papiloma virusom. Naime, aktivna imunizacija protiv HPV-a preporučuje se kod dece starije od devet godina, pre prvih seksualnih odnosa (koji treba da budu znatno kasnije), a prvenstveno kod dece sedmog razreda osnovne škole, tokom sprovođenja sistematskih pregleda, pa sve do navršenih 19 godina života, a u skladu sa sažetkom karakteristika leka izdatim od strane ALIMSa. Devetovalentna HPV vakcina Gardasil 9, koju Srbija ima, stavljena je na listu RFZOa 31. maja 2022. godine i odobrena je za primenu kod oba pola od devet godina, za prevenciju malignih i premalignih lezija cerviksa, vulve, vagine i anusa, kao i prevenciju anogenitalnih bradavica izazvanih specifičnim tipovima hpv virusa, čiji se antigeni nalazi u ovoj vakcini, što važi i za dečake. Vakcina se daje u dvodoznom režimu kod dece od 9 do 15 godina, dok se od navršene 15 godine života ona daje u tri doze. Dostupna je u našim domovima zdravlja od juna 2022. godine. Tokom prethodnih 15 meseci, zaključno sa 29. septembrom 2023. godine, aplikovano je ukupno 54.690 doza ove vakcine. Vakcinacija se sprovodi prema stručno metodološkom uputstvu Instituta za javno zdravlje ''Dr Milan Jovanović Batut'', čiji su predstavnici zajedno sa epsidemiolozima i specijalistima socijalne medicini u prethodnom periodu sprovodili kontinuiranu medicinsku edukaciju pedijatara i lekara opšte medicine, koji su zaposleni u službama za zdravstvenu zaštitu školske dece. S tim u vezi, održano je 19 akreditovanih kurseva prve kategorije, kojim je bilo obuhvaćeno 1500 učesnika. Prvu dozu ove vakcine primilo je ukupno 27.415 dece uzrasta od 9 do 19 godina, od kojih je 78% ženskog pola i 22% muškog pola, te je shodno ovim pokazateljima uputila molbu roditeljima dečaka da ih vakcinišu. U uzrastu od 9 do 14 godina, prvu dozu vakcine Gardasil 9, primilo je 14.823 dece, od kojih je 57% potpuno vakcinisano drugom dozom. U uzrasnoj grupi od 15 do 19 godina, prvu dozu vakcine primilo je 12.592 deteta, od kojih je skoro 60% potpuno vakcinisano sa tri doze vakcine. Najveći broj dece u odnosu na planiarnu populaciju je vakcinisan na terotoriji Moravičkog okruga odnosno Čačka, zatim Grada Beograda i Južno Bačkog okruga. Navela je neophodnost rada na većem informisanju roditelja i dece o značaju ove vakcine, posebno roditelja, te dodala da u vezi sa tim računa na veliku pomoć udruženja pacijenata, najviše žena koje su izklečene od karcinoma grlića meterice. Zatim, ukazala je na potrebu nastavka rada na edukaciji zdravstvenih radnika i dodala da ohrabruje veliko poverenje koje građani imaju u pedijatre, uz napomenu da da su državi potrebni ovi specijalisti, jer veliki broj njih uskoro ide u penziju. Pohvalila je saradnju Ministarstva zdravlja sa Ministarstvom prosvete u cilju podrške imunizaciji tokom sistematskog pregleda dece školskog uzrasta. Dodala je da izveštavanje o broju vakcinisane dece treba da bude na nedeljnom nivou, kao i praćenje obuhvata. S tim u vezi, najavila je uvođenje elektronskog kartona u kojem će karton vakcinacije imati svaki građanin Srbije, pa čak i retrogradno gde to bude bilo moguće, kako bi naši građani uskoro, kada budu putovali van zemlje, znali tačno koje vakcine su primili i koliko im traje određena zaštita, što bi to trebalo da bude gotovo do kraja 2024. godine. Najavila je i izradu novog trogodišnjeg programa obavezne i preporučene imunizacije za period od 2024. do 2026. godine i dodala da treba definisati kohorte za imunizaciju i vakcinisanje starijih od 90 godina, što trenutno nije finansirano od strane RFZOa. Smatra da će reforma zdravstvene zaštite u narednih pet godina doprineti posebno jačanju primarne zdravstvene zaštite, čime će se kroz rad domova zdravlja u ruralnim sredinama značajno povećati broj žena koje će se redovno kontrolistai. Na kraju izlaganja, dodala je da treba promeniti Zakon u cilju uvođenja obavezne imunizacije protiv oboljenja izazvanih HPV virusom, da treba više raditi na medijskoj promociji, realizaciji kampanja i na saradnji sa udruženjima pacijenata, koju smatra veoma bitnom, jer oni upućuju kritike ali i ukazuju na goruće probleme u ovoj oblasti.

Prof. dr Marijana Dukić Mijatović, državna sekretarka Ministarstva prosvete, nadovezala se na prehodno izlaganje i istakla da je saradnja ova dva ministarstva na visokom novou. Naglasila je da je HPV vakcina bitna kako za raniji uzrast, tako i za studentsku generaciju radi preveniranja ove opake bolesti. Zahvaljujući analizi prisutnih parlamentaraca, smatra da svi možemo da vidimo koliko ova vakcina na jedan duži period može da dovede do značajnog pada oboljevanja i smrtnosti od bolesti uzrokovanih HPV virusom. Najavila je da će Ministarstvo prosvete zajedno sa Ministarstvom zdravlja organizoavti akcije na terenu i da će se posebno obuhvatiti deca sedmog razreda osnovne škole, kao i studenti, preko Studentske poliklinike i studentskih domova zdravlja. S tim u vezi, podvukla je da u cilju borbe protiv HPVa, treba apelovati na roditelje i ženske i muške dece da prime ovu vakcinu.

Stana Božović, državna sekretarka Ministarstva za brigu o porodici i demografiju, osvrnula se na podatak iz prezentacije Atlasa, da u Evropi veliki broj žena boluje i umire od raka grlića meterice. Stoga, smatra da je pred našom državom veliki zadatak, te da Srbija, koja je pozvana da se pridruži ovoj organizaciji, poseduje resurse i na polju nauke, koje se cenjene od kolega iz Evropske unije. Takođe, Srbija sledi sve vrednosti Ujedinjenih nacija, posebno ciljeve održivog razvoja Agende 2030, naročito njen treći cilj. Povodom iznetih izrazito loših rezulata koje Azerbejdžan ima u ovoj oblasti, iznela je da je Srbija u prethodnom periodu sa ovom državom potpisala veliki broj protokola i programa saradnje u oblasti zaštite porodice, žena i demografije, te dodala da je i povodom ove teme spremna na saradnju i dodala da ta zemlja može biti primer po pitanju usluga socijalne zaštite. Kao ključnu reč današnje teme navela je prevenciju, ali i multisektorki pristup, te tu posebno izdvojila saradnju sa civilnim sektorom i udruženjima. Iznela je da Ministarstvo za brigu o porodici i demografiju trenutno radi na Strategiji za očuvanje i unapređenje reproduktivnog zdravlja, koja je izuzetno važna za sve građane naše zemlje, posebno za žene u odnosu na sve aspekte iznete u današnjoj prezentaciji. Pored reproduktivnog zdravlja, istakla je značaj potpunog fizičkog, mentalnog i socijalnog blagostanja, koje podrazumeva ne samo odsustvo bolesti, već skup svih ovih komponenti. Strategija treba da bude bazirana na osnovnim prioritetima u oblasti reproduktivng zdravlja i to su: pretporođajna, porođajna i posleporođajna zaštita; planiranje porodice; usluge u slučaju neplodnosti, prekida trudnoće; sprečavanje širenja seksualnih prenosivih infekcija, uključujući i HIV/AIDS; prevencija malignih oboljenja reproduktivnih organa; promocija seksualnog i reproduktivnog zdarvlja, u čemu izuzetnu ulogu ima Ministarstvo prosvete. Takođe, ulogu medija i informisanja vidi kao veoma bitnu u tom multisektorskom pristupu, uz napomenu da na tome treba još raditi. Iznela je da je početkom ove godine Ministarstvo za brigu o porodici i demografiju sprovelo Nacionalnu studiju o stavovima o braku, porodici i reproduktivnom zdravlju, kao i seksualnom ponašanju i uznemiravanju srednjoškolaca u Republici Srbiji, što je usko povezano sa ovom temom i dodala da će rezultati ove ankete poslužiti kao alat u planiranju i kreiranju strategija vezanih za unapređenje reproduktivnog zdravlja, pre svega iz nadležnosti ovog ministarstva.

Prof. dr Danica Grujičić, ministarka zdravlja, povodom pomenutih lažnih vesti o temi HPV imunizacije, rekla je da ove vesti ne postoje samo u politici već i u medicini, te da je upravo kovid pandemija pokazala koliko lažne vesti mogu da budu opasne po zdravlje ljudi. S tim u vezi, izjavila je da odgvorono tvrdi da HPV vakcina ne izaziva sterilnost ni kod dečaka ni kod devojčica i da će naprotiv deca koja se vakcinišu biti pošteđena infekcija, a kod hroničnih infekcija i razvoja malignih bolesti.

U diskusiji povodom ove teme učestvovali su: Radmila Vasić, dr Zoran Zečević, prof. dr Mirka Lukić Šarkanović, Marija Jevđić, doc. dr prim. Darko Laketić i Biljana Đorđević.

Radmila Vasić iznela je stav većeg broja udruženja građana, uz napomenu da je lično za napredak medicine i lečenje svih bolesti. Osvrnula se na veliko nepoverenje koje u poslednje vreme postoji prema mnogim institucijama i dodala da postoji dosta vesti, lažnih ili ne, na ovu temu zbog čega su i roditelji i građani zbunjeni. Smatra da s tim u vezi treba dosta da se radi, kako bi se dobile prave infomacije, koje za sada nedostaju. Iznela je da se na sajtu, na kojem se prijavljuju neželjena dejstva HPV vakcine, koja se nalaze i na sajtu SZO, navodi da je smrtni ishod od ove vakcine zabeležen kod 639 slučajeva, da ukupno 0,1% vakcinisanih ima gubitak ciklusa i prevremenu menopauzu, kao i da su nakon vakcinacije zabeležene virusne, bakterijske i gljivične infekcije u 2% slučaja. Kako je ova vakcina devetovalentna, ona štiti od devet tipova HPV, a postoji preko 16 onkogenih HPV tipova, što znači da ona ne štiti od svih postojećih onkogena, te se u javnosti postavlja pitanje zašto je primiti. Zapravo, ne postoji vakcina koja štiti od svih ovih tipova. Takođe, zanima je da li se deca prilikom edukacije o vakcinaciji, edukuju i za to da ne treba često da menjaju partnere i da treba da koriste zaštitu tokom odnosa. Pomenula je predavanje prof. dr Vesne Kisić, ginekologa i redovnog profesora ginekolgije na Medicinskom fakultetu u Beogradu, koja je iznela da ova vakcina pomaže u lečenju infekcija, ne i u prevenciji. Ova doktorka je navodno istakla da HPV vakcina nije dovoljno ispitana i da na osnovu njoj dostupnih informacija, ona da ima dete verovatno ga sada ne bi vakcinisala tom vakcinom. Napomenula je da se pomenuta prezentacija može naći na internet sajtu. Istakla je da će procena efikasnosti ove vakcine biti dostupna tek 2026. godine i podsetila da roditelji u Srbiji moraju da potpišu svoju saglasnost za vakcinisanje dece, čime preuzimaju odgovornost na sebe. Dodala je da se ovim štiti samo medicina, uz napomenu da u Srbiji ne postoji fond iz kog bi se lečili oštećeni od vakcine, te smatra da bi Ministarstvo zdravlja u nekom narednom periodu trebalo o ovome da razmisli. Zatim, osvrnula se na podatak sa sajta ovog ministarstva, gde je navedeno da je tek u toku kliničko ispitivanje o uticaju ove vakcine na plodnost, te da stoga ne postoje tačni podaci o njenom uticaju na plodnost. Zatim, nosač virusnog dela vakcine HPV je jedinjenje aluminijuma, kao i kod mnogih vakcina, te je s tim u vezi navela da postoje ozbiljno naučno utemeljene sumnje da nakupljanje aluminijuma u organizmu ima veze sa pojavom autizma. Iznela je da u vakcinalnom kalendaru Srbije, dete do 18 meseci primi 24 vakcine bez prethodnog ispitivanja na potencijalne alergije na sastojke vakcine. Stoga, smatra da ako postoji rizik, mora da postoji i pravo na izbor i da roditelji treba sami da odluče da li žele da vakcinišu dete. U tom smislu zahteva da se izmeni Zakon o zaštiti stanovništva od zaraznih bolesti i da vakcinacija ne bude obavezna, kao i da se što pre ukine diskriminacija nevakcinisane dece i njihovih roditelja, koja se ogleda u nemogućnosti upisa deteta u vrtić, problema pri upisu u školu, gubitka prava na dečiji dodatak. Dodala je da je sve ove stavove iznelo više udruženja i pomenula neke od njih, kao što su udruženja građana ''Lekari i roditelja za nauku i etiku'', kao i ''Pravo na izbor'', koji se temeljno bave ovom temom, posebno problemima posledica vakcinacije. Zamolila je prisutne da sve ove argumente shvate ozbiljno kako bi se našlo najbolje rešenje za svu decu i podvukla da cilj iznetih stavova udruženja nije kritika, niti stav da vakcina ne treba da se koristi, već stav da prilikom edukacije o vakcinaciji treba izneti i dobru i lošu stranu iste, moguća neželjena dejstva, kao i razmisliti o tome ko treba da preuzme odgovornost ukoliko ima štetnih posledica vakcinacije. Naime, u dosadašnjim edukacijama su prikazivane samo pozitivne strane vakcina i roditeljima se mora iskreno predočiti i ova druga strana.

Dr Zoran Zečević je izneo da je ova tema veoma ozbiljna i da je stoga ne treba spuštati na nivo politike. Naime, ako politika odlučuje o zdravlju jednog naroda i nacije, onda se ulazi u opasnu zonu gde se najmanje slušaju stavovi struke. Smatra da temu HPV imunizacije treba razmtrati na stručnom skupu, jer stručnjaci treba da iznesu stav za i protiv vakcine, kako bi građani saznali pravu istinu o efektima i eventualnim posledicama ove vakcine. Zatim, naglasio je da pored ove teme, Odbor treba da raspravlja o problemu ogromnog porasta malignih oboljenja u našoj zemlji, posebno u odnosu na druge zemlje Evrope. Smatra da posebno treba razgvarati o tzv. darovima milosrdnog anđela iz 1999. godine, kada je naša zemlja bombardovana osiromašenim uranijumom, koji deluje pogubno za naš narod jer je tom prilikom zatrovano naše zemljište, vazduh i voda. Zanima ga kada će se dobiti odgovor na to koliko je taj potez ''milosrdnog anđela'' doprineo rastu svih ovih oboljenja. Naime, nije krivac samo HPV virus za pojavu malignih boelsti i naglasio da se ne sme površno gledati na ovaj veliki problem koji je snašao našu zemlju. Sugerisao je da povodom ovoga treba organizovati sastanak sa stručnjacima, jer smatra da Evropa i ceo svet treba da saznaju sa kojim se posledicma naš zdravstveni sistem nosi nakon tog zločinačkog agresivog bombardovanja naše predivne zenlje. Izneo je postojanje sumnje u farmaceutski lobi, koji želi da se ove vakcine uvrste u obavezne, a s druge starne odogovrnost prenose na roditelje, koji su s pravom u dilemi. Stoga, apostrofirao je da je ovo pitanje samo za struku i da treba vratiti poverenje građana u doktore. Ukazao je i na veliki problem sa kojim se trenutno suočavaju naši građani i deca na Kosovu i Metohiji, koji sanitetski materiajl, vakcine i lekove imaju u rezervi za još tri dana, te ga zanima hoće li će ovaj odbor povodom toga zauzeti stav i predložiti Vladi ili ministarstvu mere kako bi se sprečila ova velika humanitarna katastrofa, koja očekuje naš narod na Kosovu i Metohiji.

Prof. dr Mirka Lukić Šarkanović upozorila je na problem epidemije malignih bolesti u Srbiji i ukazala na važnost prevencije od istih gde god je to moguće. S tim u vezi, istakla je da HPV vakcina omogućuje prevenciju i da je aista treba primenjivati. Ova vakcina štiti od devet tipova virusa, od toga su dva, 16 i 18, koja izazivaju u skoro 70% slučajeva rak grlića materice. Svi ovi stadijumi prevencije su jako značajni i ovu vakcinu, za koji ima szananja da ima visoku efikasnost i sigurnost, treba iskoristiti. U Srbiji se pored primarne, sprovodi i sekundarna prevencija, koja može biti bolja, ali je zato upravo treći nivo prevencije, koji se odnosi na medijsku pokrivenost, veoma bitan.

Marija Jevđić istakla je da parlamentaraci mogu da čuju glas i stavove svojih građana povodom raznih tema, čemu svedoče i stavovi za i pritiv, izneti na ovoj sednici. Stoga, smatra da je dobro da se o ovoj temi raspravlja na sednici odbora. Pozitivno se osrvnula na to što su evropski parlamentarci prepoznali Srbiju kao zemlju koja teži da očuva zdravlje svoje dece, kao i svih svojihgrađana. Poverenje u institucije, u vakcinaciju i u medicinu uopšte se poljuljalo, ne samo u našoj zemlji, već i u celom svetu nakon korone. Veruje da zemlje Evrope ne žele da ugroze zemlje svoje nacije i treba prestati sa tim teorijama zavera.

Biljana Đorđević je iznela nekoliko dilema i pitanja, shodno iznetoj prezentaciji EPF. Prvo pitanje odnosi se na to da li država nešto čini po pitanju veće dostupnosti HPV testova, jer smatra da bi se time poboljšali rezulatati neše države u odnosu na sekundarniu prevenciju. Zatim, zanima je kako će država da konkretizuje rad na većoj informisanosti o ovoj temi i odnosi se na pitanje edukacije mladih u vezi sa rizičnim ponašanjem, upotrebom kontracepcije, polno prenosivim bolestima i značaju vakcinacije, uz napomenu da treba imati u vidu da se danas mladi informišu najviše putem društvenih mreža. Pomenula je svedočenja nekih roditelja da su ih prilikom odvođenja dece na vakcianciju, sami lekari odvraćali od iste, te je zanima kako se Ministartsvo zdravlja konktetno bori sa vraćanjem poverenja u vakcinaciju.

Prof. dr Danica Grujičić, ministarka zdravlja, podsetila je da su vakcine predstavljale pravu reformu u lečenju infektivnih bolesti, počevši od BSŽ vakcine pa do razvoja antibiotika. Napomenula je da čak i penicilin može da izazove smrtni ishod i da ta mogućnost postoji kod svakog leka. Naglasila je da svaki pedijatar kome roditelji prijave neželjena dejstva nakon ove vakcine, ima obavezu da tu komplikaciju predoči Institutu za javno zdravlje. Te komplikacije se skupljaju i obećala je da će, kada ih prikupi, o tome obavestiti ovaj odbor. Najmerodavnije podatke o dejstvu ove vakcine za sada imaju Australijanci u kojima se broj obolelih od karcinoma grlića materice smanjio za osam puta, što pokazuje koliko je značajna ova vakcinacija. Podvukla je da u medicini nikada ništa nije sigurno 100%, ali i da je u medicini sve zasnovano na dokazima. Istakla je da svaki lek i vakcina prolaze ozbiljnu kontrolu i dodala da će proveriti ovde iznetu informaciju o visokom sadržaju aluminijuma u ovoj vakcini i istu će preneti Odboru. Povodom potpisivanja saglasnosti u medicini, dodala je da je to prvo uvedeno u zapadnim zemljama, zbog velikih odšteta i da je to sada praksa svuda. Na kraju izlaganja, rekla je da kada se vodi politika zdravstva, da se moraju znati prioriteti i još jednom podvukla značaj reforme primarne zdarvstvane zaštite, uz napomenu da kada je ovaj sektor tehnički i kadrovski dobro opremljen, da on onda može da završi čak 85% posla u zdravstvu.

Doc. dr prim.Darko Laketić, predsednik Odbora, istakao je da činjenica da se na ovoj sednici iznose različiti stavovi dovoljno govori o duhu parlamentarizma i demokratije u našoj državi. Zatim, ovo radno telo je ne samo političko, već delom i stručno, s obzirom na to da u ovom odboru ima dosta lekara. Takođe, veliki broj građana se obraća ovom odboru, zbog čega im treba poslati zajedničku priču o HPV vakcini i poruku koja se tiče iskorenjivanja karcinoma grlića materice. Svaka vakcina, kao i lek ima neželjene efekte, ali naglasio je, svi treba da kada je u pitanju ova vakcina imamo u vidu podatak da je do sada dato 500 miliona doza ove vakcine, što je cifra na osnovu koje se mogu utvrditi efekti iste. Na kraju izlaganja, dodao je da je Svetska zdravstvena organizacija kategorisala ovu vakcinu kao ekstremno bezbednu, što je podatak koji posebno treba da znači roditeljima, kao i da je efikasnost vakcine preko 95%. Svaka tema je značajna, jer ako imamo 500 žena koje od posledica ovog virusa godišnje umire u Srbiji, onda je ovo tema nad temama i građane treba usmeravati na pravi način u cilju zaštite od ove teške i neizlečive bolesti.

 Povodom ove tačke dnevnog reda nije bilo više predloga ni diskusije.

 Sednica je završena u 11,15 časova.

 ZAMENIK SEKRETARA PREDSEDNIK

Slađana Velimirović Doc. dr prim. Darko Laketić